**מבדק הפנמה – שרית חדד**

איך הכול התחיל? בתחילת השנה נפגשתי להשתלמות חדשה עם קבוצה שהשתלמה אצלי בשנה שעברה. מאיפה מתחילים? מה הם זוכרים? מה עוד צריך לעבות? על מנת להימנע מחזרה על נושאים שכבר נלמדו ועל מנת לבחון מה זוכרים המשתלמים בפתיחת שנה זו, והאם זה מה שרציתי שיזכרו, הגיתי את "מבדק ההפנמה".

דומה הדבר לשיעור – מה זוכר התלמיד ברגע שיצא ממנו? האם זוכר את עיקרי הדברים? אולי דווקא את הדוגמה השולית? אולי לא זוכר כלום כי נושאים אחרים הטרידו אותו... ומה קורה עשר שעות מתום השיעור, כאשר מתמודד התלמיד עם שיעורי הבית? ואחרי שבוע? חודש? מה נותר מאותו שיעור?

מבדק ההפנמה נועד להשיב על השאלות הללו ולמקד את התלמידים בנושאים ובתת-נושאים המרכזיים אותם נרצה שיזכרו.

**כיצד בנוי המבדק?**

1. 7-9 שאלות ממוקדות, שהתשובה עליהן קצרה ומכילה "מילים מרכזיות" להבנת הנושא.
2. השאלות 1-2 צריכות להיות קלות יחסית, על מנת לעורר מוטיבציה בקרב התלמידים להשלים את המשימה.
3. את השאלות הדורשות תשובות ארוכות יחסית, יש להשאיר לסוף.
4. את השאלות כדאי, בשלב הראשון, להקריא ולא לחלק דף שאלות, ולהמתין לכתיבת התשובה על ידי התלמידים.

**שלב ראשון – עבודה עצמאית**

הנחיה לתלמידים:

כתבו כל הידוע לכם/כל מה שאתם זוכרים על הנושא, אפילו אם מדובר במילה אחת.

אם אינם זוכרים דבר, עליהם לדלג על השאלה ולהמשיך לשאלה הבאה.

ההנחיות צריכות להיות ברורות ויש להבהיר לתלמידים כי העבודה היא עצמאית וכי אין צורך להילחץ – כל אחד בודק את התשובות לעצמו.

יש לחדד ולומר כי המטרה למקד את התלמידים במושגים החשובים, שיובילו אותם להצלחה.

על הלוח יש לכתוב "מבדק הפנמה".

מתוך כל שאלה יש לכתוב את המושג המרכזי על הלוח, למשל: איזה סוג שלטון היה בצרפת ערב המהפכה הצרפתית? על הלוח יש לכתוב את צמד המילים "סוג שלטון"; מהו משולש המעקב? על הלוח לכתוב "משולש המעקב".

**שלב שני – עבודה בקבוצות**

יש להקדיש חשיבה לבניית הקבוצות – חשוב שתהיינה קבוצות מאתגרות. לכל קבוצה (3-4 תלמידים בקבוצה) יש למנות ראש קבוצה, שמומלץ שיהא בעל יכולת גבוהה, שיוביל את השיח וימשוך את הקבוצה. כך בהשתלמות, בדרך כלל בקבוצת מורים מקצועיים אצוות איש צוות ניהול.

כל קבוצה מקבלת דף עם השאלות ודף ריק.

בראש הדף יש לכתוב את שם חברי הקבוצה.

המשימה: לרכז את התשובות של כולם ולהשיב על המשימה כקבוצה.

התלמידים יודעים כי כל מילה "שווה" ניקוד ולכן יש להם מוטיבציה להשתתף.

המשימה בקבוצות אורכת כ 6-7 דקות.

לאחר שהקבוצה מסיימת, היא מעבירה את תשובותיה לקבוצה מקבילה ומקבלת לידיה תשובות של קבוצה אחרת.

על ראש הקבוצה, לבדוק את הדף שקיבל ועל חברי הקבוצה לבדוק את הדף המקורי ולבחון את עצמם, כמה הצליחו וכמה זכרו.

**איך בודקים?**

המורה חוזרת על השאלה, אומרת את ההגדרה המלאה ומנקדת: מי שאמר מילה מסוימת מקבל נקודה ומי שכתב את המילים ..... מקבל עוד נקודה. את המילים המזכות בניקוד כותבת המורה על הלוח.

את התכנים מהלוח על התלמידים להעתיק/לצלם.

כל נקודה שווה סוכרייה – המורה עוברת בין הקבוצות, כאשר כל קבוצה צריכה לומר כמה סוכריות יש לתת לקבוצה המקבילה.

על המורה להיות סבלן לכל מילה המועלית. חשוב לאפשר לתלמידים לשאול "אם כתבתי X האם זה נכון?" זו שאלה המקדמת שיח. אפשר להחזיר את השאלה לתלמידים "מה אתם אומרים?" ואם התשובה אינה נכונה יש להסביר מדוע. בדומה לבוחני הבגרויות המחפשים מילים מאוד מוגדרות בתוך טקסט התשובה.

אם נותר זמן, יש לזמן לתלמידים את מבחן ההפנמה מחדש, כך שכל אחד יכתוב לעצמו מה הוא זוכר מהשיעור ולהפוך זאת למבדק הצלחה עם ציון – מזמן לתלמידים אפשרות לצבור ניקוד. ניתן להסכים עם התלמידים כי המבדק ייחשב רק למי שקיבל מעל 80.

בסופו של דבר, כל תלמיד נחשף לתכנים ארבע פעמים, כאשר החזרתיות מקדמת זיכרון. ישנה פנייה לסגנונות למידה שונים ולכל תלמיד ההזדמנות להשתלב בכל אחד מהשלבים.

* חזרתיות לחידוד הזיכרון
* התמודדות עצמית
* התמודדות קבוצתית
* בדיקה על הלוח

ככל שמבדק ההפנמה יעשה בתדירות גבוהה יותר (המלצתי כל 10-15 שיעורים) כך התלמידים יהיו מתורגלים יותר והמהלך יהיה יעיל וממוקד יותר.

**הפנמתם?**

**דוגמה לדף הפנמה – המהפכה הצרפתית**

מושגים מרכזיים שחשוב לי שהילדים ידעו:

**רקע:**

* תחום מדיני – שלטון מלוכני, המלך נבחר בחסד האל ולא ניתן להדיחו, המלך הוא לואי ה 16
* תחום חברתי – בצרפת 3 מעמדות: אצולה (400,000), כמורה (100,000), מעמד שלישי (24 מליון). הכמורה והאצולה היו בעלי זכויות ואילו המעמד השלישי, שהיה מורכב מאיכרים ובורגנים, היה חסר זכויות ובעל כל החובות במדינה.
* תחום אידיאולוגי – השפעות רעיונות ההשכלה והמהפכה האמריקאית

**שאיפת המהפכנים:**

לעבור ממשטר מלוכני לרפובליקה; שוויון, חירות, אחווה; חלוקה שווה של עול המיסים; מימוש רעיונות ההשכלה.

**מהלכים מהפכניים:** אסיפת המעמדות; האסיפה הלאומית; כיבוש הבסטיליה; דגל ה"טרי קולור"; השתלטות האיכרים על בתי האצילים

**תוצאות:** ביטול הפיאודליזם; ביטול החובות של האיכרים; הכרזת זכויות האדם והאזרח; חוקה

**דוגמאות לשאלות:**

1. איזה סוג שלטון היה בצרפת ערב המהפכה?
2. מה שמו של המלך?
3. מדוע לא ניתן להדיחו?
4. מהם שלושת המעמדות בצרפת?
5. כמה אנשים יש בכל מעמד?
6. מהי סיסמת המהפכה?
7. מה ידוע לך על התחום הכלכלי?
8. מהם המניעים האידיאולוגיים למהפכה?
9. מה שאפו לשנות המהפכנים?
10. מהם ארבעת המהלכים של המהפכה?
11. ציינו שני הישגים של המהפכה הצרפתית

הפנמה נעימה!

**שרית חדד**

יועצת ארגונית-פדגוגית

מכון **"שאיפה"**